Mitte 1992 het d bündner Regierig deno aakündigt, e wüsseschaftlichi Untersuechig zur Meinig vo de romanische Bevölcherig durezfiere, wo  deno d Grundlag vum wytere Vorgo sött sy. Mit dere Entscheidig het sich d Debatte wiider berueigt[19]. D Ergebniss vo dere Untersuechig isch deno im Dezämber 1995 vorgstellt worde. Befroogt worde sin 1'115 Romane in de fünf Sproochregione un im Ruum Chuur. Vo de Lüt wo befroogt worde sin, hen sich 66% für e eiheitlichi Schriftsprooch ussgsproche. Vo denne 66% hen sich zwei Drittel (44% vo allene Befroogte) für s Rumantsch Grischun, 11% für s Surmeirisch un 11% für e anders Idiom ussgsproche. Im surmeirische un sutselvische Sproochbiet isch d Akzeptanz mit 64% bzw 58% überem Durchschnitt gläge, derwyyl d Surselva un s Puter-Sproochbiet mit 37% un 34% unterem Durchschnitt gläge isch[20]. Die relativ hochi Zuestimmig isch überraschend cho.